CELEX: C2007/042/63
Language: da
Date: 2007-02-24 00:00:00
Title: Sag T-403/06: Sag anlagt den 22. december 2006 — Belgien mod Kommissionen

24.2.2007   
            
            
               DA
            
            
               Den Europæiske Unions Tidende
            
            
               C 42/36
            
         Sag anlagt den 22. december 2006 — Belgien mod Kommissionen
   (Sag T-403/06)
   (2007/C 42/63)
   Processprog: fransk
   Parter
   
      Sagsøger: Kongeriget Belgien (ved L. Van den Broeck, som befuldmægtiget, og advokat J. Meyers)
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Den anfægtede afgørelse annulleres i henhold til artikel 230 EF.
            
         
               —
            
            
               Kommissionen for De Europæiske Fællesskaber tilpligtes at betale sagens omkostninger.
            
         Søgsmålsgrunde og væsentligste argumenter
   Kongeriget Belgien har i den foreliggende sag nedlagt påstand om annullation af Kommissionens afgørelse i skrivelse af 18. oktober 2006 fra De Europæiske Fællesskabers Statistiske Kontor (Eurostat) om at ændre data om offentlige underskud og offentlig gæld i Belgien for 2005 og i medfør af artikel 8h, stk. 2, i Rådets forordning (EF) nr. 3605/93 af 22. november 1993 om gennemførelse af den protokol om proceduren i forbindelse med uforholdsmæssige store underskud, der er knyttet som bilag til traktaten om oprettelse af Det Europæiske Fællesskab (1), med senere ændringer, at offentliggøre de således ændrede data. Kongeriget Belgien har anfægtet to af Kommissionen foretagne ændringer, nemlig ved i forhold til anvendelsen af det europæiske nationalregnskabssystem 1995 (ENS 95) (2) sektormæssigt at klassificere Fonds de l'infrastructure ferroviaire (FIF) (jernbaneinfrastrukturfonden) under »offentlig forvaltning og service« i stedet for under »ikke-finansielle selskaber«, og ved at registrere en kapitaloverførsel på 7 400 millioner EUR, fordi staten (FIF) i 2005 påtog sig Société nationale des Chemins de fer belges' (SNCB) gæld.
   Til støtte for sin annullationspåstand har Kongeriget Belgien påberåbt sig følgende anbringender.
   Hvad angår den sektormæssige klassificering af FIF under »offentlig forvaltning og service« har Kongeriget Belgien gjort gældende, at der er sket en tilsidesættelse af artikel 8h, stk. 2, i Rådets forordning (EF) nr. 3605/93, samt af punkt 2.12, 3.19 og 3.27-3.37 i ENS 95. Kongeriget Belgien mener, at FIF bør klassificeres som en »institutionel enhed« som omhandlet i punkt 2.12 i ENS 95 og som »markedsmæssig producent« under anvendelse af de i punkt 3.19 og 3.27-3.37 opstillede kriterier i ENS 95, og at FIF dermed sektormæssigt bør klassificeres uden for »offentlig forvaltning og service«. Kongeriget Belgien har også gjort gældende, at det er med urette, at den anfægtede afgørelse ikke anser FIF for at have opfyldt denne dobbeltbetingelse i 2005.
   Hvad angår kapitaloverførslen på 7 400 millioner EUR fra den belgiske stat til SNCB, fordi FIF i 2005 påtog sig dette selskabs gæld, har Kongeriget Belgien subsidiært gjort tre anbringender gældende. Det første anbringende vedrører en tilsidesættelse af artikel 8h, stk. 2, i forordning (EF) nr. 3605/93, samt af punkt 1.33, punkt 1.44, litra c), punkt 4.165, litra f), og punkt 6.30 i ENS 95. Kongeriget Belgien påstår, at FIF's påtagelse af den omhandlede gæld ikke var følgen af en »transaktion« som omhandlet i punkt 1.33 i ENS 95, men af en »omstrukturering« som omhandlet i punkt 1.44, litra c), og punkt 6.30 i ENS 95. Subsidiært har det gjort gældende, at selv hvis FIF's påtagelse af den omhandlede gæld anses for at være en »transaktion« som omhandlet i punkt 1.33 i ENS 95, indebærer dette ikke nogen kapitaloverførsel som omhandlet i punkt 4.165, litra f), i ENS 95. Med det andet anbringende gøres det gældende, at der inden for rammerne af indsigelsen mod registreringen af en kapitaloverførsel på 7 400 millioner EUR fra den belgiske stat til SNCB er sket en tilsidesættelse af artikel 253 EF, idet Kommissionen ifølge Kongeriget Belgien ikke på dette punkt har begrundet den anfægtede afgørelse tilstrækkeligt. Desuden påstår Kongeriget Belgien, at den anfægtede afgørelse tilsidesætter princippet om beskyttelse af den berettigede forventning, idet den fraviger den af Kommissionen (Eurostat) udtrykte tilkendegivelse i dennes e-mail af 13. august 2004, hvori en af Kommissionens sagkyndige har givet udtryk for at være enig i den af Kongeriget Belgien anlagte vurdering i den foreliggende sag.
   
      (1)  EFT L 322, s. 7.
   
      (2)  Som godkendt ved Rådets forordning (EF) nr. 2223/96 af 25.6.1996 om det europæiske national- og regionalregnskabssystem i Det Europæiske Fællesskab, EFT L 310, s. 1.